oe) vymedzenie tried „lodného plynového oleja“ v súlade s normou ISO 8217 s výnimkou odkazu na obsah síry,

Smernica Európskeho parlamentu a Rady 1999/32/ES o znížení obsahu síry v niektorých kvapalných palivách bola viackrát podstatným spôsobom zmenená, naposledy smernicou 2012/33/EÚ z 21. novembra 2012 o obsahu síry v lodných palivách, ktorá nadobudla účinnosť 17. decembra 2012 a mala byť transponovaná do 18. júna 2014.

Predloženie tejto správy sa vyžaduje v článku 16 ods. 2 smernice o síre. Na základe uvedeného ustanovenia bola Komisii udelená právomoc prijímať delegované akty na obdobie piatich rokov od 17. decembra 2012 (t. j. do 17. decembra 2017), ktoré sa následne predĺžilo o päť rokov.

Pokiaľ ide o oddiel v prílohe II týkajúci sa používania biopalív ako alternatívnej metódy zabezpečenia súladu a príslušných vymedzení stanovených v smernici 2009/28/ES o podpore využívania energie z obnoviteľných zdrojov energie, jedinou aktualizáciou je prijatie smernice (EÚ) 2018/2001 (RED II), ktorá je prepracovaným znením smernice 2009/28/ES. Smernicou RED II sa aktualizuje vymedzenie pojmu „biopalivo“, na ktoré sa odkazuje v prílohe II k smernici o síre, no používanie biopalív v námornom odvetví je stále vo veľmi ranom štádiu. Návrh nariadenia o iniciatíve FuelEU Maritime, ktorý je súčasťou legislatívneho balíka „Fit for 55“ predloženého Európskou komisiou v júli 2021, sa však takisto týka nových biopalív, ako aj iných bezuhlíkových a nízkouhlíkových palív. Prijatie smernice RED II a nariadenia o iniciatíve FuelEU Maritime si môže vyžadovať revíziu vymedzenia pojmov a iných relevantných aspektov týkajúcich sa biopalív v prílohe II k smernici o síre. Okrem toho, keďže v nariadení o iniciatíve FuelEU Maritime sa pobrežné zásobovanie elektrickou energiou pre kotviace lode považuje za technológiu s nulovými emisiami v prístavoch EÚ, rozsah pôsobnosti prílohy II sa môže v budúcnosti rozšíriť.

Pokiaľ ide o oddiel v prílohe II týkajúci sa systémov čistenia výfukových plynov, IMO nezaviedla žiadne osobitné aktualizácie kritérií vzťahujúcich sa na vypúšťané vody v usmerneniach k systémom čistenia výfukových plynov uvedených v rezolúcii MEPC.184(59) prijatej 17. júla 2009. Vzhľadom na prebiehajúci vývoj v IMO v oblasti hodnotenia a harmonizácie pravidiel a usmernení týkajúcich sa vypúšťanej vody zo systémov čistenia výfukových plynov do vodného prostredia vrátane podmienok a oblastí sa uvedené usmernenia môžu v budúcnosti zodpovedajúcim spôsobom zrevidovať.

Neboli zavedené žiadne osobitné aktualizácie, a to ani Medzinárodnou námornou organizáciou, pokiaľ ide o rozsah pôsobnosti prílohy I o ekvivalentných hodnotách emisií pre metódy znižovania emisií používané na palube, keďže uvedené požiadavky na obsah síry sú jediné, ktoré sú v platnosti.

Dodnes však neexistuje dostatok nových vedeckých informácií, ktoré by odôvodňovali aktualizáciu príslušných príloh a článkov smernice o síre uvedených v predchádzajúcom oddiele prostredníctvom delegovaných aktov. Preto sa nepovažovalo za vhodné aktualizovať technické normy pre fosílne palivá. Je to takisto v súlade s cieľom EÚ znížiť závislosť od fosílnych palív v snahe dosiahnuť strategickú autonómiu a klimatickú neutralitu.

Komisia napokon 16. februára 2015 prijala vykonávacie rozhodnutie (EÚ) 2015/253, v ktorom sa stanovujú pravidlá týkajúce sa postupu odberu vzoriek paliva na palube, kontroly dodávateľov nádrží, ktorí sú zodpovední za palivo dodávané na lode, ako aj záväzného počtu lodných inšpekcií a vzoriek paliva, ktoré členské štáty musia každoročne vykonať, resp. odobrať s cieľom overiť obsah síry v lodných palivách používaných v lodiach plaviacich sa vo vodách patriacich do ich právomoci.

Počas prípravných prác na uvedených aktoch Komisia uskutočnila príslušné konzultácie s členskými štátmi a príslušnými zainteresovanými stranami , a to aj na úrovni expertov, a využila technickú pomoc Európskej námornej bezpečnostnej agentúry.

Vo všeobecnosti treba poznamenať, že smernica upravuje obsah síry vo výrobkoch na báze ropy od roku 1999, a to v prípade použití na pevnine i na mori, vrátane ťažkých vykurovacích olejov, lodných palív, plynových olejov a motorovej nafty. Ide o konvenčné palivové výrobky, pri ktorých nebol zaznamenaný značný vývoj z hľadiska noriem kvality ani v súvislosti s metódami určovania obsahu síry v palive.

Vzhľadom na nadobudnutie účinnosti požiadavky 0,50 % obsahu síry v lodných palivách pre lode plaviace sa vo vodách EÚ boli vyrobené a uvedené na trh nové lodné palivové zmesi. Vlastnosti takýchto palív si nevyžadujú aktualizáciu prijatím delegovaných aktov podľa článku 16 smernice. Na tieto lodné palivové zmesi sa vzťahuje norma ISO 8217, ktorá zatiaľ nebola aktualizovaná, keďže s ich používaním nie je dostatok skúseností. Aj po aktualizácii tejto normy ISO je nepravdepodobné, že bude potrebné použiť delegované právomoci, keďže v smernici o síre sa stanovuje dynamický odkaz na uvedenú normu bez spresnenia roku jej revidovanej verzie.

4. ZÁVER

Európska komisia za posledných desať rokov nevykonala delegované právomoci, ktoré jej boli udelené podľa smernice (EÚ) 2016/802 o síre. Komisia však naďalej monitoruje vývoj v rámci IMO a na tento účel uskutočňuje príslušné konzultácie, a to aj na úrovni expertov, vzhľadom na budúce potreby konať buď prostredníctvom delegovaných aktov, alebo dokonca úplnou revíziou smernice, ak by si to prebiehajúca transformácia odvetvia vyžadovala.

Vyzýva Európsky parlament a Radu, aby túto správu vzali na vedomie.